หุ้นยุโรปปิดบวกรับแบงก์ชาติอังกฤษกระตุ้นเศรษฐกิจเพิ่ม
ตลาดหุ้นยุโรปปิดปรับตัวเพิ่มขึ้นเมื่อคืนนี้ (5 ส.ค.) เนื่องจากนักลงทุนขานรับมาตรการกระตุ้นเศรษฐกิจของอังกฤษ รวมถึงข้อมูลการจ้างงานของสหรัฐที่แข็งแกร่งเกินคาด 
6 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ทะยาน 1.1% ปิด (5 ส.ค.) ที่ 341.38 จุด, ดัชนี CAC-40 ตลาดหุ้นฝรั่งเศสเพิ่มขึ้น 64.92 จุด หรือ 1.49% ปิดที่ 4,410.55 จุด, ดัชนี DAX ตลาดหุ้นเยอรมันเพิ่มขึ้น 139.35 จุด หรือ 1.36% ปิดที่ 10,367.21 จุด และดัชนี FTSE 100 ตลาดหุ้นลอนดอนเพิ่มขึ้น 53.31 จุด หรือ 0.79% ปิดที่ 6,793.47 จุด
ตลาดหุ้นยุโรปได้รับปัจจัยหนุนหลังจากธนาคารกลางอังกฤษมีมติปรับลดอัตราดอกเบี้ยลง 0.25% สู่ระดับ 0.25% ซึ่งเป็นระดับต่ำสุดเป็นประวัติการณ์ ในการประชุมเมื่อวันพฤหัสบดี ซึ่งเป็นการปรับลดอัตราดอกเบี้ยครั้งแรกในรอบกว่า 7 ปี
นอกจากนี้ ธนาคารกลางอังกฤษยังได้ประกาศฟื้นโครงการซื้อพันธบัตรตามมาตรการผ่อนคลายเชิงปริมาณ (QE) ในวงเงิน 6 หมื่นล้านปอนด์ โดยการเพิ่มวงเงิน QE อีก 6 หมื่นล้านปอนด์ในการประชุมครั้งนี้ จะส่งผลให้วงเงินรวมในโครงการอยู่ที่ระดับ 4.35 แสนล้านปอนด์
ขณะเดียวกัน ตลาดยังขานรับข้อมูลเศรษฐกิจสหรัฐที่สดใส หลังกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 255,000 ตำแหน่งในเดือนก.ค. สูงกว่าที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้นเพียง 180,000 ตำแหน่งในเดือนก.ค. ขณะที่อัตราการว่างงานทรงตัวที่ระดับ 4.9%